Oficialusis leidinys L 210 , 28/07/1998 p. 0028 - 0031



Tarybos reglamentas (EB) Nr. 1637/98 1998 m. liepos 20 d. iš dalies keičiantis Reglamentą (EEB) Nr. 404/93 dėl bendro bananų rinkos organizavimo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 43 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], (1) kadangi Reglamento (EEB) Nr. 404/93 [4] IV dalies nuostatose dėl prekybos su trečiosiomis šalims būtina padaryti keletą pakeitimų; (2) kadangi būtina įvykdyti Bendrijos tarptautinius įsipareigojimus Pasaulio prekybos organizacijai (PPO) ir kitoms Ketvirtąjį AKR ir EB susitarimą pasirašiusioms šalims ir tuo pačiu metu pasiekti bananų rinkos bendro organizavimo tikslus; (3) kadangi PPO yra nustatyta 2200000 tonų pagrindinė tarifinė kvota sumažintu 75 ekiu už toną muitu; (4) kadangi, padidėjus suvartojimui dėl Bendrijos plėtros, tikslinga nustatyti 353000 tonų autonominę tarifinę kvotą; kadangi dėl tokios autonominės tarifinės kvotos tarifinę kvotą viršijantiems kiekiams muitas turėtų būti sumažintas iki 75 ekiu už toną; kadangi tokį sumažinimą galima paaiškinti poreikiu garantuoti pakankamą Bendrijos aprūpinimą; (5) kadangi išlaikius bendrą 857700 tonų bananų tradicinį kiekį iš AKR, kuriam taikomas nulinis muitų tarifas, užtikrinamas ir tolesnis tradicinius kiekius tiekiančių šalių dalyvavimas Bendrijos rinkoje pagal Ketvirtojo AKR ir EB susitarimo 5 protokolą ir PPO taisykles; (6) kadangi atsižvelgiant į įpareigojimus pagal Ketvirtąjį AKR ir EB susitarimą, ypač į jo 168 straipsnį ir į poreikį garantuoti deramas konkurencijos sąlygas netradiciniams AKR bananams, 200 ekiu nuolaidos tokių bananų importui taikymas leis išlaikyti jų prekybos srautus, pradėjus taikyti šiame reglamente numatytą naują importo režimą; (7) kadangi dalijant tarifines kvotas ir prireikus tradicinius AKR kiekius valstybėms, kurios yra labai suinteresuotos tiekti bananus, reikėtų taikyti vieną kriterijų; kadangi, jei nebūtų jokios galimybės pasiekti susitarimo su tomis valstybėmis, Komisija turėtų turėti įgaliojimus valstybių narių atstovų komitetui padedant skirstyti pagal tą kriterijų; (8) kadangi reikėtų numatyti autonominės tarifinės kvotos pakeitimus, kad būtų galima atsižvelgti į Bendrijos paklausos padidėjimą rengiant pasiūlos balansą; kadangi taip pat būtina numatyti tinkamus konkrečius veiksmus, kurių būtina imtis reaguojant į išimtines aplinkybes, kurios gali turėti įtakos tiekimui į Bendrijos rinką; (9) kadangi šio reglamento veikimą reikėtų peržiūrėti po tam tikro bandomojo laikotarpio; (10) kadangi dėl to būtina padaryti atitinkamus pakeitimus Reglamento (EEB) Nr. 404/93 IV dalyje, PRIĖMĖ ŠĮ REGLAMENTĄ: 1 straipsnis Tarybos reglamentas (EEB) Nr. 404/93 keičiamas taip: 1) IV dalies 16–20 straipsniai pakeičiami taip: "16 straipsnis Šios dalies 16–20 straipsniai taikomi tik šviežiems produktams, kurių KN kodas ex08030019. Šioje dalyje: 1) "tradicinis importas iš AKR valstybių"; – šio reglamento priede išvardytų valstybių kilmės bananų importas į Bendriją iki 857700 tonų (grynojo svorio) per metus; tokie bananai vadinami "tradiciniais AKR bananais";; 2) "netradicinis importas iš AKR valstybių"; – AKR valstybių kilmės ir tų, kuriems netinka 1 dalyje pateiktas apibrėžimas, bananų importas į Bendriją; tokie bananai vadinami "netradiciniais AKR bananais";; 3) "importas iš trečiųjų šalių, kurios nėra AKR valstybės"; – trečiųjų valstybių, kurios nėra AKR valstybės, kilmės bananai, importuojami į Bendriją; tokie bananai vadinami "trečiųjų valstybių bananais";. 17 straipsnis Bet koks bananų importavimas į Bendriją yra leistinas tik pateikus importo licenciją, kurią valstybės narės išduoda paprašius bet kuriam suinteresuotam asmeniui, nepriklausomai nuo jo įmonės vietos Bendrijoje, nepažeidžiant priimtų konkrečių 18 ir 19 straipsnių taikymo nuostatų. Importo licencijos galioja visoje Bendrijoje. Išskyrus 27 straipsnyje numatyta tvarka priimtas nukrypti leidžiančias nuostatas, tokių licencijų išdavimas priklauso nuo pateikimo užstato dėl importo įsipareigojimo pagal šio reglamento sąlygas licencijos galiojimo laikotarpiu. Išskyrus force majeure atvejus, visas užstatas ar jo dalis negrąžinama, jei operacija neatliekama per leidžiamą laiką ar atliekama tik iš dalies. 18 straipsnis 1. Kiekvienais metais trečiųjų valstybių ir netradicinių AKR bananų importui atidaroma 2200000 tonų (grynojo svorio) tarifinė kvota. Trečiųjų valstybių bananų importui pagal tarifinę kvotą taikomas 75 ekiu už toną muitas, tuo tarpu netradicinių AKR bananų importui muitas netaikomas. 2. Kiekvienais metais trečiųjų valstybių ir netradicinių AKR bananų importui nustatoma papildoma 353000 tonų (grynojo svorio) tarifinė kvota. Trečiųjų valstybių bananų importui pagal šią tarifinę kvotą taikomas 75 ekiu už toną muitas, tuo tarpu netradicinių AKR bananų importui muitas netaikomas. 3. Muitas netaikomas už tradicinių AKR bananų importą. 4. Jei nebūtų pagrįstos galimybės visoms PPO susitariančiosioms šalims, labai suinteresuotoms tiekti bananus, susitarti, Komisija 27 straipsnyje nustatyta tvarka valstybėms, labai suinteresuotoms tiekti bananus, gali paskirstyti tarifines kvotas, numatytas 1 ir 2 dalyse, ir tradicinį AKR kiekį. 5. Nukrypstant nuo 15 straipsnio nuostatų, netradiciniams AKR bananams, kurių importuojami kiekiai viršija 1 ir 2 dalyse nurodytas tarifines kvotas, taikomas 15 straipsnyje nurodytas muitas vienai tonai, sumažintas 200 ekiu. 6. Muitų normos, nustatytos šiame straipsnyje, konvertuojamos į nacionalinę valiutą, taikant kursą, kuris galioja tiems produktams pagal bendrąjį muitų tarifą. 7. Papildomą tarifinę kvotą, nurodytą 2 dalyje, galima padidinti, jei paklausa Bendrijoje padidėja palyginti su tuo, kas numatyta auginimo, suvartojimo, importo ir eksporto balanse. Balanso pozicijos nustatomos, pats balansas priimamas ir papildoma tarifinė kvota didinama 27 straipsnyje nustatyta tvarka. 8. Jei atsiranda išimtinės aplinkybės, kurios daro poveikį bananų auginimui ir importui, ir tai turi įtakos pasiūlai Bendrijos rinkoje, Komisija imasi būtinų priemonių 27 straipsnyje nustatyta tvarka. Tokiais atvejais 2 dalyje nurodyta papildoma tarifinė kvota gali būti koreguojama, atsižvelgiant į 7 dalyje nurodytą balansą. Konkrečios priemonės gali numatyti nukrypimus nuo pagal 19 straipsnio 1 dalį priimtų taisyklių. Jos neturi diskriminuoti tiekimo iš įvairių kilmės šalių. 9. Trečiųjų valstybių, tradiciniai AKR ir netradiciniai AKR bananai, reeksportuojami iš Bendrijos, į atitinkamas tarifines kvotas neįskaitomi. 19 straipsnis 1. Tarifinės kvotos, nurodytos 18 straipsnio 1 ir 2 dalyse, ir tradicinių AKR bananų importas valdomas taikant metodus, kurie remiasi tradiciniais prekybos srautais ("tradiciniai importuotojai/nauji importuotojai";). Komisija priima įgyvendinimo priemones 27 straipsnyje nustatyta tvarka. Prireikus galima taikyti ir kitus tinkamus metodus. 2. Pasirenkant metodą, tinkamai atsižvelgiama į Bendrijos rinkos paklausą ir būtinybę išlaikyti jos pusiausvyrą. 20 straipsnis 27 straipsnyje nustatyta tvarka Komisija priima šios dalies taikymo nuostatas. Į jų taikymo sritį įeina: a) produkto pobūdžio, provenencijos ir kilmės garantija; b) dokumento, kuriuo patvirtinamos tokios garantijos pripažinimas; c) importo licencijų išdavimo reikalavimai ir galiojimo laikotarpis; d) bet kokios konkrečios nuostatos, palengvinančios perėjimą nuo importo režimo, kuris buvo taikomas 1993 m. liepos 1 d. ir vėliau, prie šios dalies režimo; e) priemonės, užtikrinančios įsipareigojimų pagal Bendrijos sudarytus susitarimus, vadovaujantis Sutarties 228 straipsniu, vykdymą."; 2) 32 straipsnis pakeičiamas taip: "32 straipsnis 1. Ne vėliau kaip iki 2004 m. gruodžio 31 d. Komisija Europos Parlamentui ir Tarybai pateikia pranešimą, jei reikia, su pasiūlymais, apie šio reglamento veikimą ir galimų alternatyvų, ypač importo režimo klausimais. 2. Šioje ataskaitoje svarbiausia turi būti analizuojamos Bendrijos, AKR ir trečiųjų šalių bananų prekybos tendencijos bei įvertinama, kaip veikė importo režimas. Ypatingą dėmesį būtina kreipti į tai, kokiu mastu patys labiausiai pažeidžiami AKR tiekėjai sugebėjo išlaikyti savo pozicijas Bendrijos rinkoje."; 3) 15a straipsnis išbraukiamas; 4) priedas pakeičiamas šio reglamento priedu. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo 1999 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1998 m. liepos 20 d. Tarybos vardu Pirmininkas W. Molterer [1] OL C 75, 1998 3 11, p. 6. [2] OL C 210, 1998 7 6. [3] OL C 235, 1998 7 27. [4] OL L 47, 1993 2 25, p. 1. Reglamentas su paskutiniais pakeitimais, padarytais Reglamentu (EEB) Nr. 3290/94 (OL L 349, 1994 12 31, p. 105). -------------------------------------------------- PRIEDAS " PRIEDAS Tradicinis importas iš AKR valstybių Importas, kurių kilmės šalis – šios tiekiančios valstybės, iki metinės 857700 tonų (grynojo svorio) ribos: Dramblio Kaulo Krantas Kamerūnas Surinamas Somalis Jamaika Sent Lusija Sent Vinsentas ir Grenadinai Dominika Belizas Žaliojo Kyšulio salos Grenada Madagaskaras. " --------------------------------------------------